**EMLÉKEZTETŐ**

**Tehetséggondozási Tanács ülése**

**Időpont:** 2022. január 7. 10:00

**Helyszín:** Microsoft Teams

**Jelen vannak:** Zentai László, Hercz Mária, Kozsik Tamás, Nagy Tamás, Gecser Ottó, Berencsi Andrea, Nagy Balázs, Nagy Marianna, Horváth Ákos, Skribanek Anna, Tóth Melinda, Józsi Mihály, Lehmann Miklós, Szigeti Balázs, Horváth László, Sziklai Péter, Tanács János, Varga Réka, Kovács Ágnes, Mészáros Tamás, Blankó Miklós, Krafcsik Norbert, Matyasovszky-Németh Márton, Lénárt Krisztina, Megyesi Janka

Zentai László rektorhelyettes köszönti a megjelenteket, megállapítja, hogy a Tanács határozatképes, majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Tájékoztató az Alap 2022. évi tervezett költségvetéséről.

Előterjesztő: Lénárt Krisztina

Zentai László tájékoztatja a Testületet arról, hogy az Egyetem 2022. évi költségvetése várhatóan áprilisban készül csak el és csökkentett keretre lehet majd számítani. Lénárt Krisztina ezután ismerteti a költségtervet. Felhívja a figyelmet arra, hogy bizonyos tételek (az OTDK-t szervező Karok támogatása, a Pro Ingenio Díjak) mindenképp kifizetésre kellene, hogy kerüljenek. Horváth Ákos javasolja új költségsor kialakítását az ÚNKP dologi keret pótlására. Nagy Balázs felveti, hogy ha ez nem lenne lehetséges, akkor jó megoldás lenne, ha az ÚNKP dologi keret felhasználása átkerülne a kari tehetséggondozáshoz. Horváth László szerint fontos, hogy az Alap költségigénye ne legyen alacsonyabb, mint tavaly. Zentai László hangsúlyozza, hogy jelentős költségcsökkentésre kell számítani. Nagy Mariann úgy véli, az lenne a leggyorsabb segítség, ha az ÚNKP dologi keretet lehetne megkapni. Hercz Mária elmondja, hogy az ÚNKP keret a TÓK-nak nem jelentős segítség, mivel csak kisebb összeget kapnak ebből. Felveti, hogy nagyon jó lenne a kezdő témavezetőket motiválni és megtartani, ezért felajánlja, hogy szívesen szervez pályakezdő témavezetőknek felkészítő képzést és érdeklődik, hogy lenne-e erre keret az Alapból. Zentai László azt javasolja, beszéljük meg ezt a következő ülésen, már az éves költségvetést ismeretében. Sziklai Péter megjegyzi, hogy érdemes lenne átgondolni, kik gondozzák most a tehetségeket az Egyetemen, hogy néz ki ez a spektrum. Horváth Ákos támogatja Hercz Mária ötletét a pályakezdő témavezetők felkészítését illetően és érdeklődik, hogy lenne-e erre NTP-HHTDK pályázati pénz. Lénárt Krisztina szerint ennek a költségnek inkább az oktatásfejlesztési költségvetésben lenne helye, fel lehetne venni a módszertani képzések közé, ezt megbeszéljük majd, az NTP-HHTDK pályázat keretében viszont nem lehet erre költeni.

Varga Réka érdeklődik az Utazási pályázat forrásához biztosított EHÖK-től kapott kiegészítésről, hogyan szokott zajlani az átadása. Lénárt Krisztina Emmert Margittal (a Hallgatói Pénzügyek Osztályának vezetőjével) kell majd ezt megbeszélni.

Zentai László javasolja, hogy a Testület szavazzon a képzéseket tartó oktatók óradíjának emeléséről, mert a tanfolyamok hamarosan indulnak. A Testület megszavazza a költségvetés összegét az oktatói díjak növelésével (20 igen, 0 nem, 0 tartózkodik).

2. Beszámoló az NTP pályázatból és az Alapból finanszírozott TDK és egyéb képzésekről, és a jövőre vonatkozó tervekről.

Előterjesztő: Megyesi Janka

Megyesi Janka beszámol arról, hogy a 2021/22. őszi félévben kizárólag az Alap terhére szerveztek képzéseket. Minden képzés két alkalommal személyes részvétellel és egy alkalommal online zajlott.

A TDK felkészítő képzések közül az Irodalomkutatási módszerek továbbra is online kurzusként valósult meg a Canvas felületen, és a tavaszi félévi verzióhoz képest fejlesztések történtek annak érdekében, hogy minél több hallgató végezze el a kurzust: több kvíz és gyakorlófeladat került a tartalomba, az oktató több előfeltételt állított be a kurzus elvégzéséhez, illetve letölthető igazolást kaphattak, akik a zárófeladatot is beküldték. Az Esszé-, tanulmány- és cikkírás, a Prezentációkészítés és előadói technikák, valamint az Érveléstechnika képzés a szokásos módon zajlott le. Az angol nyelvű Essay, Study and Article Writing és Presentation Skills and Poster Making képzéseket és a Liftbeszéd tréninget is megszervezték ebben a félévben. Összesen 347 hallgató vett részt a képzéseken, közülük 151-en a TDK felkészítő alkalmakon, 25-en a Liftbeszéd tréningeken és 171-en az angol nyelvű képzéseken. Az online alkalmak mindig hamarabb teltek be, de arányaiban nem jelentek meg ezeken többen, mint a személyes részvételű képzéseken.

Megyesi Janka elmondja, hogy a tervek szerint a 2021/22. tavaszi félévben ugyanezeket a képzéseket szeretnék megtartani 2-2 alkalommal, a járványhelyzetnek megfelelően személyes részvétellel vagy online. Változás lesz, hogy az Esszéírás képzést jobban differenciálják majd: külön képzés lesz a TDK dolgozat, az Alapfok és a Mesterfok szakdolgozatának írásáról és külön a tudományos publikálásról, angol nyelven pedig az utóbbi kerül a fókuszba, mivel az a tapasztalat, hogy zömmel PhD-s külföldi hallgatók jönnek el erre a képzésre.

Megyesi Janka tájékoztatja a Testületet, hogy egyeztetett a Kommunikációs Igazgatóság munkatársaival arról, hogyan lehetne hatékonyabban hirdetni a képzéseket. Azt mindenképp érdemes lesz hangsúlyozni, hogy ingyenesek.

Skribanek Anna érdeklődik, hogy lehetne-e hibrid formában megtartani a képzéseket, hogy a szombathelyi hallgatók is be tudjanak kapcsolódni. Lénárt Krisztina egyelőre azt mondja, az online alkalmakat intenzívebben hirdetik majd nekik, a hibrid megoldásról pedig beszélnek az oktatókkal.

3. Tájékoztató az őszi félév utazási pályázatának eredményeiről.

Előterjesztő: Megyesi Janka

Megyesi Janka elmondja, hogy ebben a félévben online és személyes részvételen alapuló eseményekre is lehetett igényelni támogatást, és szeptember 30-ig nyárra visszamenőleg is támogatták a rendezvényeken való részvételt. Beszámol arról, hogy 2021. szeptember elejétől december 15-ig összesen 50 pályázat érkezett be és 2.793.038 Ft támogatást ítélt oda a bíráló bizottság. Megemlíti, hogy túlnyomó többségben PPK-sok jelentkeznek, és kéri a Testület tagjait, hogy hirdessék a lehetőséget minden Karon és Szakkollégiumban.

4. A következő félévi tanácsülés időpontja

Zentai László tájékoztatja a Testületet, hogy áprilisban Doodle szavazással választhatják majd ki az tavaszi félévi tanácsülés időpontját.

5. Egyebek

Nagy Tamás kéri a Testületet, hogy fogalmazzanak meg egy levelet az EMET-nek, amelyben kérik, hogy az NTP-HHTDK pályázatok feltételei legyenek megosztva, legyen átláthatóbb a kiértékelés, hogy lehessen érteni, ki és mi alapján nyer támogatást, illetve hosszabbítsák meg a megvalósítási időt. A kiírás szerint ugyanis mindig július 1-jétől esedékes a megvalósítás kezdete, de a gyakorlatban novemberben szokták kihirdetni a döntést, és csak ezután érkezik meg a pénz a munkaszámra, így a következő év elején lehet elkezdeni a programok szervezését. Nagy Balázs megemlíti, hogy már kérte a közbenjárást ebben az ügyben a legutóbbi tanácsülésen. Zentai László úgy emlékszik, hogy Rektor úr nevében elküldtek már egy ilyen tárgyú levelet, de küldenek majd egy levelet az ő nevében is újra.

Megyesi Janka elmondja, hogy az NTP-HHTDK pályázat előírásának megfelelően regisztrálta az Egyetemet a TehetségKapu weboldalra, ahova a köznevelésben résztvevő diákok számára hirdetendő programokat lehet feltölteni. Beszámol arról is, hogy megkereste őt a budapesti Pedagógiai Oktatási Központ szakmai vezetője és együttműködést ajánlott. A TehetségKapu felületen lévő tehetségazonosító mérésekhez küldhetne be az Egyetem feladatokat, és megkaphatná a weboldalon tehetségazonosító tesztet kitöltő ELTE-hallgatók adatbázisát. Berencsi Andrea érdeklődik, hogy elég-e csak a köznevelésben résztvevőket célzó programokat megosztani ezen a felületen, vagy a belső programokat is. Megyesi Janka megerősíti, hogy a belső eseményeket nem kell ott hirdetni.

Józsi Mihály az előző témához kapcsolódva megemlíti, hogy a szakkollégiumok nem nagyon nyernek NTP pályázatot, a határidők pedig irreálisak. Horváth László egyetért, hasonló tapasztalatai vannak, de végzik tovább a munkájukat, ahogy eddig is.

Lénárt Krisztina felhozza az Alumni Ösztöndíj témáját. Az ELTE Alumni Központ hamarosan kiírja az új pályázatot. A tehetséges, anyagilag rászoruló hallgatók Erasmus+ és Campus Mundi utazásaihoz járul hozzá, tavaly már fejenként 150e Ft-tal. Évente kétszer írják ki. Mivel az adakozó kedv fokozatosan növekedik, több út áll előttük: pl. a fejenkénti összeget növelik tovább, vagy azok körét bővítik, akik pályázhatnak rá, vagy újabb külföldi mobilitási lehetőségeket vonnak be, illetve ezek kombinációja. A pályázók körének bővítését illetően az egyik aspektus a tehetségek meghatározása. Eddig csak jó, illetve kiváló előző éves tanulmányi átlaggal lehetett jelentkezni. Az Alumni Központ érdeklődik, hogy miként lehet még mérni a tehetségeket. Lénárt Krisztina elmondja, hogy a TDK, OTDK helyezésre és az ÚNKP díjakra gondoltak még, és kérdezi a Testület, milyen tehetségazonosítás jöhet szóba ezeken kívül. Sziklai Péter szerint nehezen mérhető ez, és úgy gondolja, a fejenkénti összeget lenne érdemes növelni, mert romlik a forint és így a külföldi utazás egyre többe kerül. Nagy Balázs felveti kritériumként a Hallgatói Kiválósági Ösztöndíjat. Zentai László egyeztetni fog az Alumni Központ vezetőjével, Pataky Csillával erről. Skribanek Anna szerint a publikációs tevékenységet és az OTDK különdíjat is figyelembe kellene venni. Sziklai Péter támogatná, hogy legyen kivételkezelés, hiszen különböző karrierutak léteznek, amiket nehéz pontszámokra lebontani.

Lénárt Krisztina megköszöni a javaslatokat, hozzászólásokat és ezeket továbbítani fogja Pataky Csillának.

Egyéb napirendi pont, kérdés, hozzászólás nincs, ezért Zentai László az ülést berekeszti.